การบินไทยและไทยสมายล์ เข้าร่วมโครงการนำร่อง IATA Travel Pass เพิ่มความเชื่อมั่นให้แก่นักเดินทาง
นายชาญศิลป์ ตรีนุชกร รักษาการแทนกรรมการผู้อำนวยการใหญ่  บริษัท การบินไทย จำกัด  (มหาชน) เปิดเผยว่า บริษัท การบินไทย จำกัด (มหาชน) และบริษัท ไทยสมายล์แอร์เวย์ จำกัด ร่วมมือกับสมาคมขนส่งทางอากาศระหว่างประเทศ หรือ IATA (ไออาต้า) ลงนามเข้าร่วมโครงการนำร่อง IATA Travel Pass โดยมีพลอากาศเอก ชัยพฤกษ์ ดิษยะศริน ประธานในที่ประชุม คณะผู้ทำแผนฟื้นฟูกิจการ  บริษัท การบินไทยฯ พร้อมด้วยนายหลุยส์ มอเซอร์ ผู้จัดการประจำภูมิภาคประเทศไทย ลาว กัมพูชา และเมียนมา IATA ฝ่ายบริหารการบินไทยและไทยสมายล์ ร่วมเป็นสักขีพยาน การเข้าร่วมโครงการนำร่อง IATA Travel Pass ของการบินไทยและไทยสมายล์ มีจุดมุ่งหมายที่สำคัญเพื่อเพิ่มความเชื่อมั่นให้แก่นักเดินทาง ช่วยผลักดันให้เกิดการฟื้นตัวของอุตสาหกรรมการบินและการท่องเที่ยวทั่วโลกสำหรับ โครงการ IATA Travel Pass เป็นแอปพลิเคชันบนมือถือ ที่สร้างขึ้นเพื่ออำนวยความสะดวกแก่นักเดินทางให้สามารถบริหารจัดการเอกสารรับรองผลตรวจ หรือใบรับรองการรับวัคซีนของโรคโควิด-19 อย่างมีประสิทธิภาพมากขึ้น เนื่องจาก IATA Travel Pass ยังมีศักยภาพสูงด้านความปลอดภัยของข้อมูลส่วนบุคคลและการรับรองผลตรวจและการรับวัคซีนที่เชื่อถือได้ทั้งนี้หน่วยงานภาครัฐให้ความสำคัญแก่เอกสารดังกล่าว และเป็นสิ่งจำเป็นสำหรับการเดินทางระหว่างประเทศแบบไร้การสัมผัส ภายใต้สถานการณ์การแพร่ระบาดของโรคโควิด-19